Direktiva 98/91/ES Evropskega parlamenta in Sveta

z dne 14. decembra 1998

o motornih in priklopnih vozilih, namenjenih za cestni prevoz nevarnega blaga, in o spremembah Direktive 70/156/EGS glede homologacije motornih in priklopnih vozil

EVROPSKI PARLAMENT IN SVET EVROPSKE UNIJE STA

ob upoštevanju Pogodbe o ustanovitvi Evropske skupnosti, zlasti člena 100a Pogodbe,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

v skladu s postopkom, določenim v členu 189b Pogodbe [3],

ob upoštevanju Direktive Sveta 94/55/ES z dne 21. novembra 1994 o približevanju zakonodaje držav članic o cestnem prevozu nevarnega blaga [4], ki prenaša v pravo Skupnosti Evropski sporazum o mednarodnem prevozu nevarnega blaga (ADR),

ker notranji trg zajema področje brez notranjih meja, na katerem mora biti zagotovljen prosti pretok blaga, oseb, storitev in kapitala;

ker je popolna uskladitev tehničnih zahtev, namenjenih za cestni prevoz nevarnega blaga, potrebna za dosego tega cilja;

ker je za nemoteno delovanje navedene ureditve trga treba odpraviti tehnične ovire pri trgovanju v zvezi s predpisi za ES-homologacijo vozil, namenjenih za cestni prevoz nevarnega blaga;

ker je zato v zvezi z notranjim trgom treba uskladiti standarde za prometna sredstva za cestni prevoz nevarnega blaga;

ker je treba v državah članicah uskladiti postopke homologacije;

ker bo ta direktiva ena od posamičnih direktiv, katerih zahteve morajo biti izpolnjene zaradi skladnosti s postopkom ES-homologacije, ki je bil uveden z Direktivo 70/156/EGS [5], in zaradi zagotavljanja skladnosti vozil z zahtevami postopka ES-homologacije, ki je bil uveden s to direktivo; ker se torej predpisi Direktive 70/156/EGS, ki se nanašajo na vozila, uporabljajo v tej direktivi;

ker je zlasti v členu 3(4) in členu 4(3) Direktive 70/156/EGS predpisano, da ima vsaka posamična direktiva priložen opisni list, ki vsebuje ustrezne podatke iz Priloge I k tej direktivi, kot tudi certifikat o homologaciji na podlagi Priloge VI k omenjeni direktivi, da bi bila homologacija lahko računalniško podprta,

SPREJELA NASLEDNJO DIREKTIVO:

Člen 1

Ta direktiva se uporablja za vozila kategorij "N" in "O", kot sta opredeljeni v členu 2 in v Prilogi II k Direktivi 70/156/EGS, ki so namenjena za cestni prevoz nevarnega blaga znotraj posameznih držav članic ali med državami članicami.

Področje uporabe, pomen izrazov, klasifikacija in zahteve, ki se nanašajo na ta vozila, ter upravni predpisi za njihovo ES-homologacijo so navedeni v Prilogi I oziroma II k tej direktivi.

Člen 2

V tej direktivi uporabljeni izrazi imajo naslednji pomen:

- izraz "nevarno blago" pomeni snovi in izdelke, kot so opredeljeni v členu 2 Direktive 94/55/ES,

- izraz "prevoz" pomeni postopek prevoza, kot je opredeljen v členu 2 Direktive 94/55/ES.

Člen 3

Direktiva 70/156/EGS se spremeni in dopolni tako, da se doda:

(a) naslednja točka v Prilogi I:"

+++++ TIFF +++++

+++++ TIFF +++++

";

(b) naslednje točke v delu I Priloge IV:

"Predmet | Št. direktive | Sklic na UL | Velja za kategorijo vozila |

M1 | M2 | M3 | N1 | N2 | N3 | O1 | O2 | O3 | O4 |

56. Vozila, namenjena za prevoz nevarnega blaga | 98/91/ES | L 11 z dne 16.1.1999 | | | | x | x | x | x | x | x | x" |

Člen 4

1. Države članice ne smejo:

- zavrniti podelitve ES-homologacije oziroma podelitve nacionalne homologacije za določen tip vozila ali

- prepovedati registracije, prodaje ali začetka uporabe osnovnih oziroma dokončanih vozil, kot so opredeljena v členu 2 Direktive 70/156/EGS

zaradi razlogov, ki se nanašajo na prevoz nevarnega blaga, če so izpolnjene zahteve iz prilog k tej direktivi.

2. Države članice ne smejo prepovedati registracije, prodaje ali začetka uporabe nekega vozila, ki je bilo dodelano iz osnovnega vozila, kot je opredeljeno v členu 2 Direktive 70/156/EGS, zaradi razlogov, ki se nanašajo na osnovno vozilo in na prevoz nevarnega blaga:

- če so pri osnovnem vozilu izpolnjene zahteve prilog k tej direktivi in če zaradi dodelave ta skladnost ni bila uničena oziroma

- če so pri dodelanem vozilu izpolnjene zahteve prilog k tej direktivi.

Člen 5

Države članice sprejmejo zakone in druge predpise, potrebne za uskladitev s to Direktivo, najpozneje do 16. januarja 2000 in o tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Države članice posredujejo Komisiji besedila pomembnejših predpisov nacionalne zakonodaje, ki jih sprejmejo na področju, ki ga ureja ta direktiva.

Člen 6

Ta direktiva začne veljati z dnem objave v Uradnem listu Evropskih skupnosti.

Člen 7

Ta direktiva je naslovljena na države članice.

V Bruslju, 14. decembra 1998

Za Evropski parlament

Predsednik

J. M. Gil-Robles

Za Svet

Predsednik

W. Molterer

[1] UL C 29, 30.1.1997, str. 17, in UL C 207, 3.7.1998, str. 18.

[2] UL C 296, 29.9.1997, str. 1.

[3] Mnenje Evropskega parlamenta z dne 19. februarja 1998 (UL C 80, 16.3.1998, str. 209), Skupno stališče Sveta z dne 29. junija 1998 (UL C 262, 19.8.1998, str. 1) ter Sklep Evropskega parlamenta z dne 20. oktobra 1998 (UL C 341, 9.11.1998). Sklep Sveta z dne 7. decembra 1998.

[4] UL L 319, 12.12.1994, str. 7. Direktiva, kakor je bila spremenjena z Direktivo 96/86/ES (UL L 335, 24.12.1996, str. 43).

[5] Direktiva Sveta 70/156/EGS z dne 6. februarja 1970 o približevanju zakonodaje držav članic homologaciji motornih in priklopnih vozil (UL L 42, 23.2.1970, str. 1). Direktiva, kakor je bila nazadnje spremenjena z Direktivo 98/14/ES (UL L 91, 25.3.1998, str. 1).

--------------------------------------------------

SEZNAM PRILOG

Priloga I: | Področje uporabe, opredelitev, klasifikacija, zahteve | |

Priloga II: | Upravne določbe za ES-homologacijo | |

| Dodatek 1: | Opisni list |

| Dodatek 2: | Certifikat o ES-homologaciji |

| | Dopolnilo |

--------------------------------------------------